REPUBLIKA SRBIJA

NARODNA SKUPŠTINA

Odbor za finansije, republički budžet

 i kontrolu trošenja javnih sredstava

011 Broj:06-2/128-22

04. oktobar 2022. godine

Beograd

ZAPISNIK

ČETVRTE SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 04. OKTOBRA 2022. GODINE

Sednica je počela u 11,00 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Ana Beloica, Miroslav Kondić, Svetlana Milijić, Nikola Radosavljević, Aleksandra Tomić, Tijana Davidovac, Miroslav Aleksić, Nenad Mitrović, Bojana Bukumirović, Nebojša Zelenović, Vojislav Vujić i Rozalija Ekres.

Sednici su prisustvovali zamenici članova Odbora: Darko Jovanović (zamenik Aleksandre Tomić), Snežana Paunović (zamenik Dušana Bajatovića), Dalibor Jekić (zamenik Vladimira Obradovića) i Hadži Milorad Stošić (zamenik člana).

Sednici nije prisustvovao član Odbora Veroljub Stevanović, kao ni njegov zamenik.

Sednici su prisustvovali narodni poslanici: Svetozar Vujačić (zamenik Veroljuba Arsića), Đorđe Stanković (zamenik Miroslava Aleksića) i Radmila Vasić, koja nije član Odbora.

Sednici su prisustvovali i predstavnici Državne revizorske institucije: dr Duško Pejović, predsednik Saveta i generalni državni revizor, dr Bojana Mitrović, potpredsednik Saveta, Nevenka Bojanić, član Saveta, Ljiljana Dimitrijević, član Saveta, Marijana Simović, član Saveta, Milena Milinković, sekretar Institucije, Mirjana Gačević, ovlašćeni državni revizor, i Iva Vasilić Miljić, načelnik Službe za međunarodnu saradnju.

Na predlog predsednika, Odbor je jednoglasno (16 glasova za) utvrdio sledeći

D n e v n i r e d :

1. Razmatranje Izveštaja o radu Državne revizorske institucije za 2021. godinu, koji je podnela Državna revizorska institucija (broj 02-497/22 od 28. marta 2022. godine);
2. Davanje saglasnosti na Predlog finansijskog plana Državne revizorske institucije za 2023. godinu i projekcijama za 2024. i 2025. godinu, koji je podnela Državna revizorska institucija (broj 402-1626/22 od 30. avgusta 2022. godine).

 Pre prelaska na rad po utvrđenim tačkama dnevnog reda, Odbor je, većinom glasova (14 glasova za, 2 nisu glasala), bez primedbi, usvojio zapisnik sa 3. sednice Odbora.

 Odbor je, većinom glasova (15 glasova za, 1 nije glasao), odlučio da, u skladu sa članom 76. Poslovnika, obavi zajednički jedinstveni pretres o tačkama 1. i 2. dnevnog reda, s tim što će se o svakoj tački dnevnog reda Odbor izjašnjavati pojedinačno.

 Predsednik Odbora podsetio je da izveštaj koji je danas na dnevnom redu Odbor razmatra u skladu sa članom 238. Poslovnika Narodne skupštine, odnosno da o razmatranju ove tačke Odbor podnosi Narodnoj skupštini izveštaj sa predlogom zaključka radi razmatranja na plenarnoj sednici.

**PRVA I DRUGA TAČKA DNEVNOG REDA: Zajednički jedinstveni pretres**

Predsednik Državne revizorske institucije dr Duško Pejović predstavio je Izveštaj o radu Državne revizorske institucije za 2021. godinu. Naveo je da je u prethodnoj godini izrađeno 527 revizorskih izveštaja, kao i da je u periodu od 2018. do 2021. godine broj zaposlenih povećan za 2%, a broj revizorskih izveštaja, odnosno proizvoda za 23%. Istakao je da je Institucija, u skladu sa Poglavljem 32, povećala i Izveštaje svrsishodnosti i pravilnosti poslovanja za 2022. godinu, koji sada iznose 62%.

Izveštajima o reviziji obuhvaćena su 272 subjekata, dato je 23 pozitivnih mišljenja, kod tri izveštaja mišljenje je uzdržano i tri mišljenja su negativna. Ocene preduzetih mera otkalanjanja su zabeležene kod 256 subjekata. Što se tiče Finansijskog upravljanja i kontorole i interne revizije (FUK) od 216 subjekata 177 nije u potpunosti uspostavilo FUK, bila su nepotpuna akta, neusaglašena, nije izvršena kontrola dokumentacije, utvrđena je 761 nepravilnost, najviše kod kontrolnih aktivnosti, iz informisanja i komunikacija, kontrolnog okruženja, i slično.

Nepravilnosti utvrđene u okviru priprema i donošenja finansijskih planova su u visini od 1,55 miliona dinara. Zatim, greške u finansijskim izveštajima kod ukupnih prihoda i primanja su u iznosu od 37,87 milijardi dinara, a nepravilnosti izvnose 863,36 miliona dinara. Takođe, postoje nepravilnosti i kod rashoda i izdataka i javnih nabavki. Izuzetno pozitivan pomak je u preuzimanju obaveza iznad iznosa odobrenih aproprijacija, gde je obuhvaćeno sedam subjekata i koji iznosi 128,57 miliona dinara, s obzirom da je u prethodnom periodu bilo mnogo više preuzetih obaveza iznad odobrenih aproprijacija i mnogo veći broj subjekata koji su to prekršili.

Predsednik Institucije je izneo podatak da je javni dug na dan 31. decembra 2019. godine iznosio 52,93%, a 31.decembra 2020. godiine 58,23%, odnosno BDP je iznad 45%.

Sprovedeno je 14 revizija svrsishodnosti povodom kojih je doneto 44 zaključaka i 216 preporuka za otklanjanje nesvrsishodnosti. Ukupno je doneto 2.542 preporuka, a najviše preporuka postoji tamo gde su najveća odstupanja, odnosno kod javnih nabavki. Skrenuta je pažnja na propise koji nisu doneti ili nisu usklađeni, kao i na pitanja koja nisu uređena postojećim propisima, utvrđene su preporuke za donošenje, odnosno izmene propisa. U 2021. godini podneta je 101 prijava protiv 195 odgovornih lica.

 Vezano za rad Saveta, dr Duško Pejović izneo je podatke o održanim sednicama, kojih je bilo 27 u 2021. godini, kao i da je doneto sve što je u ingerenciji Saveta, a to su Godišnji izveštaj o radu Institucije za 2020. godinu, zatim Izveštaj o izvršenom popisu i Finansijski izveštaj za 2020. godinu, zatim Program revizije za 2022. godinu, kao i Etički kodeks koji je usklađen sa sada vežećim standardom, ažuriran je Akcioni plan DRI, doneta je Strategija komunikacije DRI. U postupku izrade je Strategija komunikacije za upravljanje ljudskim resursima, što će biti veoma značajno za Instituciju.

 Predsednik DRI dr Duško Pejović obrazložio je i Finansijski plan za 2023. godinu i projekcijama za 2024. i 2025. godinu, navodeći da bi predlog za ukupan iznos bio 1.113.053.000 dinara, od čega se 93% odnosi na plate, poreze i doprinose, a svega 7% na ostalo.

U diskusiji povodom navedenog izveštaja i finansijskog plana učestvovali su članovi Odbora: Nenad Mitrović, Rozalija Ekres, Miroslav Aleksić, Vojislav Vujić, Aleksandra Tomić, Nebojša Zelenović, Veroljub Arsić, zamenik člana Dalibor Jekić i narodni poslanik koji nije član Odbora Radmila Vasić, čija su izlaganja tonski snimana.

1. tačka dnevnog reda – glasanje

Na osnovu člana 238. stav 2. Poslovnika Narodne skupštine, Odbor za finansije, republički budžet i kontrolu trošenja javnih sredstava je većinom glasova (10 glasova za,1 glas protiv, 2 glasa uzdržano) odlučio da podnose

I Z V E Š T A J

Odbor za finansije, republički budžet i kontrolu trošenja javnih sredstava razmotrio je Izveštaj o radu Državne revizorske institucije za 2021. godinu, koji je podnet Narodnoj skupštini na osnovu člana 43. stav 1. tačka 1) i člana 45. Zakona o državnoj revizorskoj instituciji („Službeni glasnik RS“, br. 105/05, 54/07, 36/10 i 44/18- dr. zakon).

Odbor je, povodom razmatranja ovog izveštaja, utvrdio Predlog zaključka koji podnosi Narodnoj skupštini na razmatranje i usvajanje.

Za izvestioca Odbora i predstavnika predlagača na sednici Narodne skupštine određen je Veroljub Arsić, predsednik Odbora.

Kao i

       P R E D L O G

**ZAKLjUČAK**

povodom razmatranja Izveštaja o radu

Državne revizorske institucije za 2021. godinu

1. Narodna skupština ocenjuje da je Državna revizorska institucija u svom Izveštaju o radu za 2021. godinu celovito predstavila aktivnosti Državne revizorske institucije u izvršavanju ustavnih i zakonskih nadležnosti koje ima u reviziji javnih sredstava u Republici Srbiji.

2. Polazeći od preporuka Državne revizorske institucije sadržanih u Izveštaju o radu Državne revizorske institucije za 2021. godinu, Narodna skupština preporučuje Vladi da preduzme mere iz svoje nadležnosti kojima će se obezbediti sprovođenje preporuka Državne revizorske institucije, pre svega tako što će predložiti Narodnoj skupštini donošenje odgovarajućih zakona, kao i izmenama i dopunama podzakonskih propisa koje donosi Vlada i propisa iz nadležnosti ministarstava na koje je u Izveštaju posebno ukazano.

 3. Polazeći od nalaza Državne revizorske institucije da kod velikog broja revidiranih korisnika javnih sredstava nije uspostavljen sistem interne kontrole koji svojim funkcionisanjem obezbeđuje poslovanje u skladu sa propisima, internim aktima i ugovorima, kao i postizanje drugih ciljeva u skladu sa propisima, Narodna skupština konstatuje da je neophodno da Vlada, u skladu sa odgovornošću za izvršavanje zakona, obezbedi dosledno sprovođenje Zakona o budžetskom sistemu u delu koji se odnosi na obavezu uspostavljanja adekvatnog sistema finansijskog upravljanja i kontrole i uvođenja interne revizije kod korisnika javnih sredstava.

1. Ovaj zaključak objaviti u „Službenom glasniku Republike Srbije“.
2. tačka dnevnog reda – glasanje

Na osnovu člana 51. stav 2. Zakona o Državnoj revizorskoj instituciji („Službeni glasnik RS“, br. 105/05, 54/07, 36/10 i 44/18- dr. zakon) i člana 55. Poslovnika Narodne skupštine („Službeni glasnik RS“, broj 20/12 – Prečišćen tekst), Odbor za finansije, republički budžet i kontrolu trošenja javnih sredstava, na 4. sednici održanoj 4. oktobra 2022. godine, je većinom glasova (**10 glasova za, 1 protiv, 2 uzdržana) doneo**

O D L U K U

o davanju saglasnosti na Predlog finansijskog plana

Državne revizorske institucije za 2023. godinu i projekcijama za 2024. i 2025. godinu

 DAJE SE SAGLASNOST na Predlog finansijskog plana Državne revizorske institucije za 2023. godinu i projekcijama za 2024. i 2025. godinu (broj: 402-1626/22 od od 30. avgusta 2022. godine).

Sednica je završena u 13,50 časova.

Sednica je tonski snimana.

 SEKRETAR PREDSEDNIK

 Tijana Ignjatović Veroljub Arsić